Eilen kerroimme Valviran tuoreimmasta sensurointitapauksesta, kun virasto oli vaatinut Ron Jeremy -rommin etiketin muutettavaksi niin, että siitä poistetaan Ron Jeremyn kasvot. Perustelu sensuuripäätökselle oli mahtava. Asiaa nimittäin tehtiin siksi, että Valvira pelkäsi Ron-sedän kasvojen yllyttävän ihmisiä seksin harrastamiseen ja alkoholismiin.

Eilisen illan nauroin Valviran päätökselle ja perustelulle. Mutta yöllä nukkumaan käydessä minuun iski se suuri oivallus: Valviralla on siis oltava töissä ihminen, joka työkseen katsoo kuvia ja analysoi sitä, miten vahvasti kuvat yllyttävät ihmisiä seksin harrastamiseen. Ja hän siis saa palkkaa tuosta.

Minä haluan tehdä tuota työtä.

En tiedä, miten Valviralle haetaan ja mikä tuon seksikuvakyylän virallinen ammattinimike on, joten päätin näin julkisella tekstillä antaa Valviralle sellaisen työnäytteen kyvyistäni, että heidän on pakko ottaa yhteyttä ja palkata minut. Kävin läpi Alkon juomatarjontaa ja etsin muita tuotteita, jotka on pakko sensuroida mahdollisimman nopeasti, ennen kuin koko kansakuntamme muuttuu kiimaisiksi alkoholisteiksi.

Legendaarinen Sailor Jerry on sensuroitava heti. Tuossa kuvassahan lanteitaan keinuttaa puolialaston nainen. Jos Ron Jeremy -pullon kohdalla oltiin sitä mieltä, että pelkkä kuva vanhan lihavan miehen kasvoista riittää herättämään katsojissa seksihalut, niin mitä sitten aiheuttaa tällainen viehkeä neito hapsuhameessaan? Sensuroitavaksi heti!Jos Sailor Jerryn vähäpukeinen nainen vetoaa miehiin, niin Kapteeni Morgan saa saman vaikutuksen aikaan naisissa. Siis tämän kuvan kaverihan on kuin seikkailuelokuvan päätähti. Tuo kuva voi aivan varmasti sytyttää kiihkon yksinäisiin naisiin, joten se täytyy heti saada pois Alkon hyllyiltä.

Karski kalastajamies on tosimies. Hän lähtee myrskyävälle ulapalle hakemaan saalistaan ja hänen käsiensä iho on kovettunut fyysisestä työstä kovissa olosuhteissa. Aivan varmasti tällainen 2010-luvun alkumies vetoaa moniin naisiin tavalla, jota Valvira ei missään nimessä voi hyväksyä. Miten noin seksiin viittaava etiketti on voinut päästä kauppoihin. Valvira korjatkoon virheensä välittömästi.

Eikös lähes jokainen nainen haaveile miehestä, joka ilmestyisi ikkunan alle kitaran kanssa laulamaan serenadeja? Toisaalta suomalaisnaisten sanotaan haaveilevan myös tummista latinokomistuksista. Sierran etiketissä nämä molemmat miehet yhdistyvät logon sombrerosankarissa. Yhdessä kuvassa toteutuva päiväuni voi herättää kielletyt halut ja on siksi sopimaton etikettiin.

Naiset ja univormut. Tuon yhtälön toimivuuden tietävät kaikki. Ei ole sattumaa, että Scandinavian Hunksienkin esityksissä miestanssijat ovat univormuissa. He tietävät lookin vetoavan naisiin. Ja näköjään univormun tehon tietää myös Beefeater-ginin valmistaja. Tämä juomahan on selvästi naisille suunnattu seksigini. Pois tällaiset meidän kaupoista kansaa turmelemasta.

No nythän se todellisten pervojen juoma löytyi. Jos viiksekkään Ron Jeremyn kuva vei Valviran mielestä katsojan ajatukset seksiin, tapahtuu sama taatusti Valdemar-pullon edessä. Kuvan miekkosen virne on sellainen, että noiden viiksien takana on taatusti todella tuhma vanha setä. Kokekoon siis Ron Jeremyn kohtalon. Olen muutaman kerran nähnyt puistojuoppojen hörppivän Valdemaria suoraan pullosta. Se riittäköön todisteeksi, että Valdemar tekee kuluttajistaan alkoholisteja.

Ajattelin jo, että tärkeimmät sensurointikohteet olisivat tässä, mutta sitten muistin... Ikävä kyllä keskuudessamme on myös perverssejä, jotka syttyvät eri asioista kuin me normaalit valtaväestön edustajat. Alkon hyllythän voivat olla kuin karkkikauppa esimerkiksi eläimiinsekaantujille. Jägermeister-pullossa on hirvi, Famous Grouse -viskissä teeri ja Meukow-konjakissa pantteri. Onneksi edes kotimainen Finlandia on tiedostanut vastuunsa ja poistanut porot etiketti- ja pullouudistuksessa. Eihän se käy päinsä, että eläimistä syttyvät pervot löytävät Alkosta itselleen stimulantteja, kun meille normikansalaisillekaan ei vastaavia iloja suoda. Pois siis eläinten kuvat etiketeistä.

Olisiko helpointa, jos vaan kiellettäisiin kaikki alkoholi ja palattaisiin kieltolain aikaan, jolloin pullot ostettiin suoraan salakuljettajilta ja trokareilta? Vai pääsisivätkö kaikki helpommalla, jos etikettien lakkauttamisen sijaan lakkautettaisiin Valvira?